Hun havde brug for at lægge hele sit liv om – sådan for alvor. Derfor sagde Anne Kalhave Brostrøm sin chefstilling indenfor HR i København op for at forsøge sig som forfatter og digter i sin barndoms Thy. - Jeg har overvejende haft ledelsesstillinger inden for HR og kommunikation, og det gjorde, at jeg rejste meget rundt i mange år. Det var privilegeret. Det gav en masse oplevelser, muligheder, magt og god løn. Men jeg synes ikke, jeg havde mig selv med i det så meget mere, siger Anne Kalhave Brostrøm. Planen var, at det trygge Thy, skulle give hende ro til noget nyt, og det gjorde det. Hun har udgivet en digtsamling, som hedder Vindblæst, og den foregår delvist i Thy og delvist på Vesterbro i København, hvor hun er flyttet fra, efter at have boet der i 22 år. - Det er en romantisk kærlighedshistorie, men det er også en kærlighedshistorie om at vende hjem til Thy. Det er ikke her, jeg er født, men det er her, jeg er vokset op og har boet hele min barndom. Jeg har været væk i 30 år, men nu er jeg tilbage igen, siger Anne Kalhave Brostrøm. Thy har de perfekte rammer til at blive forfatter Digtsamlingen består af 48 øjeblikke, hvor hvert øjeblik er et digt. Størstedelen af dem foregår i Thy. - Det er jo en helt særlig natur, vi har heroppe. Det er lidt råt, det er lidt vildt, der er meget vind, og det var egentligt den primære grund til, at jeg valgte at komme tilbage. Fordi jeg synes, det var den perfekte ramme for at blive forfatter og få inspiration fra det, siger hun. - Jeg har altid skrevet meget og har gennem årene tænkt, at det kunne være ret dejligt at prøve det af. Men man lægger jo ikke ud med at skrive en bog, og så kan man bare leve af det. Så det har krævet nogle overvejelser om, hvordan det skal lade sig gøre. Lige nu er jeg så privilegeret, fordi jeg har haft et andet arbejdsliv, hvor jeg har tjent nogle gode penge, så kan jeg gøre, det jeg har lyst til nu med mit eget lille firma, siger hun. Anne Kalhave Brostrøm er i gang med sin tredje bog. Hun lever primært at de penge, hun har tjent tidligere, men ved siden af sit forfatterliv har hun startet sit eget lille firma, hvor hun laver kreativ projektledelse, og så er hun også manager for musikeren Johan Kolstrup. Men ordet karriere, det betyder ikke længere noget for hende. - Jeg tror faktisk, jeg håber, at jeg ikke kommer til at tænke for meget på det. Jeg har ikke en plan for, hvad der skal ske med min karriere. Jeg håber faktisk, jeg ikke kommer til at planlægge det eller tænke for meget på det, siger hun.

Referat:
Magtfulde jobs, gode lønninger og rejser ud i hele verden var pludselig ikke længere nok for Anne Kalhave Brostrøm. Så hun skiftede det hele ud med et liv som digter i Thy.